REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/209-18

21. septembar 2018. godine

B e o g r a d

ZAPISNIK

30. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 21. SEPTEMBRA 2018. GODINE

Sednica je počela u 9.10 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Jovica Jevtić, Jasmina Karanac, Stefana Miladinović, dr Vladimir Orlić, Ognjen Pantović, Snežana B. Petrović i Dalibor Radičević.

Sednici su prisustvovali zamenici članova Odbora: Olivera Pešić (zamenik Ivane Stojiljković) i Ivana Nikolić (zamenik Jovice Jevtića).

Sednici nisu prisustvovali članovi Odbora: Dragan Vesović, Dragan Jovanović, Nenad Konstantinović, Zoran Milekić, Marina Ristić, Aleksandar Stevanović, Novica Tončev i Goran Ćirić, niti njihovi zamenici.

Sednici su prisustvovali iz Ministarstva, građevinarstva, saobraćaja i infrastrukture Veljko Kovačević, v.d. pomoćnik ministra i Mira Marinković Aleksić iz Sektora za drumski saobraćaj. Sednici su prisustvovali iz Ministarstva trgovine, turizma i telekomunikacija prof. dr Irini Reljin, pomoćnik ministra i Marija Vučinić, načelnik Odeljenja za poštanski saobraćaj i nadzor.

Odbor je, jednoglasno (9 za), u skladu sa predlogom predsednika Odbora usvojio sledeći

D n e v n i r e d:

1. Razmatranje Predloga zakona o potvrđivanju Hongkonške međunarodne konvencije o bezbednom i ekološki prihvatljivom recikliranju brodova, 2009, koji je podnela Vlada (broj 011-2739/18 od 30. avgusta 2018. godine);

2. Razmatranje Predloga zakona o potvrđivanju akata Svetskog poštanskog saveza, koji je podnela Vlada (broj 011-2924/17 od 16. oktobra 2017. godine);

3. Razmatranje Predloga zakona o potvrđivanju Sporazuma između Vlade Republike Srbije i Vlade Republike Azerbejdžana o međunarodnom drumskom prevozu, koji je podnela Vlada (broj 344-2829/18 od 12. septembra 2018. godine).

Pre prelaska na razmatranje utvrđenog dnevnog reda Odbor je, jednoglasno (9 za), usvojio Zapisnik 24. sednice Odbora održane 7. februara 2018. godine, Zapisnik 28. sednice Odbora održane 14. maja 2018. godine i Zapisnik 29. sednice Odbora održane 18. maja 2018. godine.

Prva tačka dnevnog reda - **Razmatranje Predloga zakona o potvrđivanju Hongkonške međunarodne konvencije o bezbednom i ekološki prihvatljivom recikliranju brodova, 2009, koji je podnela Vlada**

U uvodnom izlaganju Veljko Kovačević, v.d. pomoćnik ministra, je istakao da je ratifikacija i transponovanje odredbi Hongkonške konvencije predviđeno direktivom 1257/2013 koja je obaveza svih država članica Evropske Unije, ali i obaveza Republike Srbije s obzirom da je predviđena kroz skrining postupak i deo je nacrta pregovaračke platforme. Suština ove konvencije jeste da propisuje pravila i standarde za projektovanje, gradnju, upotrebu i pripremu brodova tako da se njihova reciklaža i recikliranje po isteku njihovog radnog veka obavi na način koji neće nanositi štetu životnoj sredini, a što je bio problem tokom XX veka. Sama konvencija predviđa dva dokumenta, odnosno dve isprave koje se izdaju za brod kako bi se pratila određena primena odredaba ove konvencije. Prva isprava je međunarodno svedočanstvo o popisu opasnih materijala, koji se ugrađuju u brod. To je dokument koji se izdaje na početku ili tokom gradnje broda. Druga isprava je međunarodno svedočanstvo o spremnosti za recikliranje, koje se izdaje na kraju radnog veka broda pre nego što se on uputi u odgovarajuće postrojenje za reciklažu. Istovremeno je ukazano da se u parlamentu Republike Srbije nalazi Predlog zakona o izmenama i dopunama zakona o pomorskoj plovidbi gde je predviđeno potpuno unošenje odredaba kako uredbe Evropske unije, tako i Hongkonške konvencije. Naglašeno je da je Ministarstvo u saradnji sa Privrednom komorom Srbije odlučilo da primenu ove konvencije proširi i na reke Dunav, Savu i Tisu, kako bi se na odgovarajući način ovi međunarodni standardi primenili i na unutrašnje vodne puteve.

Odbor je, u skladu sa članom 155. stav 2. Poslovnika Narodne skupštine, odlučio jednoglasno (9 za) da predloži Narodnoj skupštini da prihvati Predlog zakona o potvrđivanju Hongkonške međunarodne konvencije o bezbednom i ekološki prihvatljivom recikliranju brodova, 2009, koji je podnela Vlada.

Za izvestioca Odbora na sednici Narodne skupštine određena je Katarina Rakić, predsednik Odbora.

Druga tačka dnevnog reda - **Razmatranje Predloga zakona o potvrđivanju akata Svetskog poštanskog saveza, koji je podnela Vlada**

U uvodnom izlaganju prof. dr Irini Reljin, pomoćnik ministra, je istakla da su ovo završna akta Poštanskog svetskog saveza. Konferencija Saveza se održava svake četvrte godine, poslednji put je održana u Instanbulu, u oktobru 2016. godine Na konferencijama se obično donose akta, koja su važna za transponovanje istih u zakone Republike Srbije. Istaknuta su najvažnija akta koja su doneta: Deveti dodatni protokol u Ustavu Svetskog poštanskog saveza, Prvi dodatni protokol o opštem pravilniku Svetskog poštanskog saveza, Svetska poštanska konvencija, Završni protokol Svetske poštanske konvencije, Aranžman o poštansko-finansijskim uslugama i Završni protokol aranžmana o poštansko-finansijskim uslugama.

Odbor je, u skladu sa članom 155. stav 2. Poslovnika Narodne skupštine, odlučio jednoglasno (9 za) da predloži Narodnoj skupštini da prihvati Predlog zakona o potvrđivanju akata Svetskog poštanskog saveza, koji je podnela Vlada.

Za izvestioca Odbora na sednici Narodne skupštine određena je Katarina Rakić, predsednik Odbora.

Treća tačka dnevnog reda - **Razmatranje Predloga zakona o potvrđivanju Sporazuma između Vlade Republike Srbije i Vlade Republike Azerbejdžana o međunarodnom drumskom prevozu, koji je podnela Vlada**

Uuvodnom izlaganju Mira Marinković Aleksić, predstavnik Ministarstva građevinarstva, saobraćaja i infrastrukture je istakla da je zaključivanje ovog sporazuma inicirala azerbejdžanska strana dostavljanjem svoje verzije Nacrta sporazuma o drumskom prevozu. Nakon toga je usledilo usaglašavanje između verzije Republike Srbije, koju je Vlada usvojila, i verzije Republike Azerbejdžan što je rezultiralo finalnim tekstom sporazuma koji je potpisan u maju ove godine u Bakuu. Sporazum su potpisali ministri saobraćaja dve države. Takođe, je naglašeno da Sporazum sadrži rešenja koja su standardna i uobičajena za bilateralne sporazume u drumskom prevozu i u skladu su sa nacionalnim zakonodavstvom Republike Srbije o drumskom prevozu i sa međunarodnom regulativom iz oblasti drumskog saobraćaja. Posebno je istaknuto da su rešenja u skladu sa rešenjima regulative ITF a, čija članica je i Republika Azerbejdžan. Na kraju izlaganja je naglašeno da će zaključivanje ovog sporazuma unaprediti bilateralnu i trgovinsku saradnju između dve države, kao i da se transport robe između dve države obavlja u režimu dozvola i da se već sada razmenjuju kontigenti dozvola.

Odbor je, u skladu sa članom 155. stav 2. Poslovnika Narodne skupštine, odlučio jednoglasno (9 za) da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Republike Azerbejdžana o međunarodnom drumskom prevozu, koji je podnela Vlada.

Za izvestioca Odbora na sednici Narodne skupštine određena je Katarina Rakić, predsednik Odbora.

Na sednici Odbora vođen je tonski zapis.

Sednica je zaključena u 9.25 časova.

SEKRETAR ODBORA PREDSEDNIK ODBORA

Biljana Ilić Katarina Rakić